Nando Lauria

Nando Lauria (født 11. mai 1960 i Recife, Brasil) er en brasiliansk sanger, gitarist, komponist, arrangør og plateprodusent.
Allerede som syv-åring begynte Lauria å spille violao (brasiliansk akustisk gitar). Han vokste opp i en musikalsk familie der hans eldre bror spilte elektrisk gitar i band, og Lauria pleide å gå på deres konserter for siden å forsøke å etterligne opptreden hjemme på violaoen. Som ungdom hørte han gjentatte ganger på The Beatles' utgivelser samt populære brasilianske musikere i 1970-årene. På egen hånd lyttet han til musikken og lærte seg etterhvert flere akkordrekker og hans beundring for musikk vokste. I motsetning til musikkskolenes pedagogiske tilnærming lærte Lauria å improvisere og å ta stor glede av egne "funn" innen musikken. Som 12-åring var han aktiv i mange skoleoppsetninger og var ofte å se på lokal-TV og på teater. I en alder av 15 dro Lauria til en musikkfestival i Brasil, kalt "Abertura". Her fikk han møte nasjonal musikk på høyt nivå, og spesielt la han merke til en gitar-duo ved navn Burnier & Cartier. Andre musikere som var tilstede under festivalen var blant andre Milton Nascimento sammen med Clube da Esquina, Ivan Lins, Djavan og Egberto Gismonti. Som 16-åring lagde han sin første selvproduserte låt (kalt "Jangadeiro") og dette sies å ha vært avgjørende for hans karrierevalg; han skulle bli komponist.
En annen gruppe som påvirket Nando veldig, var vokalgruppen Boca Livre (Free Mouth på engelsk). I 1978 dannet Nando sin egen gruppe ved navnet "Nos e Voz" der Boca Livre tydelig har satt sitt preg. Med denne utgivelsen fikk han spille i hele lokalmiljøet. I 1980, da som 20-åring, begynte han på det lokale musikkonservatoriet (Pernambuco Conservatory of Music). Lauria fikk så tilgang til stipend fra den brasilianske regjeringen til å studere musikk ved University of Berklee i California, USA fra 1983. Her valgte Nando å studere et bredt spekter av musikalske sjangre istedenfor å spesialisere seg. Han studerte blant annet filmproduksjon, kontrapunkt, harmonilære og hørelære. I 1987 ble han uteksaminert med en bachelorgrad i Professional Music.
Den opprinnelige planen om å dra direkte tilbake til Brasil, ble snart endret da han fikk forespørsel om å delta på en konsert med jazzgruppen Pat Metheny Group i 1988. Gruppen var allerede vel anerkjent og hadde vunnet flere Grammy Awards allerede, og Lauria takket ja til tilbudet. Sammen spilte de en rekke konserter på Night Stage Club i Cambridge, Massachusetts. Planene om å returnere til Brasil ble vagere med tiden. I 1993 signerte Nando platekontrakt med Narada Records og ga ut to soloalbum. Alle sporene var selvkomponerte og selvproduserte, og albumene gikk inn på lister over beste samtidsjazz utgitt av Billboard Magazine. Hans låter ble spilt i USA, Canada, store deler av Europa, selvsagt Sør-Amerika, men også asiatiske land fikk høre hans låter på radio. Nando Lauria har over 20 prosjekter med Narada, og har spilt med store musikere siden hans gjennombrudd. I 2005 ble han offisielt medlem av Pat Metheny Group.


== Diskografi ==
1992: Alma Del Sur
1992: Narada Christmas Collection, Vol. 2
1993: Wind and Reed
1993: Narada Decade : The Anniversary Collection
1993: Earth Songs
1993: Music for Guitar: Passion
1994: Points of View
1995: The Narada Collection, Vol. 5
1995: Close To The Heart
1995: Christmas Blessings : Narada Christmas Collection, Vol. 3
1996: Novo Brasil
1997: Narada Smooth Jazz
1997: Narada World : A Global Vision
1998: The Best of Narada Christmas
1998: Narada Guitar : 15 Years of Collected Works
1998: Christmas Moods
1999: Latino Christmas
2000: Narada Guitar, Vol. 2
2001: Narada Decade, Vol. 2 : Evolution 1992-2001
2002: Nature of Narada
2003: Passion / Romance
2003:  Narada Classic : Earth Songs / Precious Waters
2003: Narada Classic : Novo Brasil  &  Points of View
2003: Christmas Chill


== Eksterne lenker ==
Offisielt nettsted